B. Bugár, podpredseda NR SR: (2004-05-27):
Ďalšiu otázku, štvrtú v poradí položil tiež pán poslanec Baška podpredsedovi vlády Slovenskej republiky a ministrovi hospodárstva Pavlovi Ruskovi: „Viacero primátorov a starostov sa pýta, kedy im budú vyplatené finančné prostriedky za ich bezodplatné prevody majetku do vlastníctva energetických rozvodných závodov. Spýtam sa za nich: Kedy predložíte do vlády takéto uznesenie? Bolo to schválené aj v NR SR uznesením, ktoré hovorí o rozdelení majetku FNM v roku 2004.“ Pán podpredseda vlády, nech sa páči. P. Rusko, podpredseda vlády a minister hospodárstva SR: Ďakujem, pán predsedajúci, za slovo. Vážené poslankyne, vážení páni poslanci, vláda Slovenskej republiky prijala dňa 14. januára 2004 uznesenie, ktorým mi uložila v spolupráci s prezidentom Prezídia Fondu národného majetku Slovenskej republiky a predsedom Združenia miest a obcí Slovenska kvantifikovať objem investícií, ktoré obce vynaložili na vybudovanie energetických zariadení, ktoré následne bezodplatne odovzdali rozvodným podnikom. Ministerstvo hospodárstva začalo v predmetnej veci konať už vo februári 2004, kedy predložilo na rokovanie Rady hospodárskej a sociálnej dohody informáciu o príprave návrhu riešenia kompenzácie nákladov miest a obcí vložených do energetických zariadení. Informácia obsahovala aj kvantifikáciu vkladov miest a obcí do rozvodných energetických podnikov, a to podľa zoznamov, ktoré už malo ministerstvo k dispozícii od distribučných energetických spoločností. Tieto zoznamy boli spracované k dátumu 24. 2. a celková výška finančných úhrad pre mestá a obce k tomuto dátumu predstavovala sumu 402 mil. 995 tisíc. V súvislosti s plnením uznesenia vlády, ktoré ukladá kvantifikovať objem investícií obcí vložených do energetických zariadení, sa ministerstvo obrátilo na predsedu ZMOS s požiadavkou o preverenie a kontrolu distribučnými spoločnosťami predložených zoznamov z hľadiska ich úplnosti, ako aj rozsahu oprávnenosti požiadaviek uplatnených obcami. Tento postup sme zvolili z dôvodu, že na ministerstvo hospodárstva boli aj po 24. februári predkladané požiadavky ďalších obcí, ktoré neboli zahrnuté v pôvodných zoznamoch a ktorých oprávnenosť nám distribučné spoločnosti potvrdili, resp. si vyžiadajú v budúcnosti jej potvrdenie, nakoľko k potvrdeniu toho, či skutočne išlo o náklady, ktoré obce investovali do energetických zariadení, v pôvodných zoznamoch distribučiek nedošlo. Združenie miest a obcí na základe tohto požiadalo, aby bol obciam poskytnutý ešte nejaký časový priestor na definitívne uzatvorenie predmetných zoznamov a navrhlo spoločné rokovanie o tejto veci medzi ZMOS, ministerstvom hospodárstva, distribučnými energetickými podnikmi. Rokovanie sa uskutočnilo na ministerstve v týchto dňoch 26. mája a jeho výsledkom je vzájomná dohoda dotknutých strán, že mestá a obce budú mať ešte možnosť predložiť svoje oprávnené požiadavky distribučným spoločnostiam v termíne do 11. júna 2004 a distribučné spoločnosti definitívne uzatvoria zoznamy a predložia ich ministerstvu hospodárstva v druhej polovici júna, a potom následne ministerstvo hospodárstva spracuje súhrnný materiál, ktorý bude obsahovať kvantifikáciu objemu investícií, ktoré obce vynaložili na vybudovanie energetických zariadení a ktoré následne bezodplatne odovzdali rozvodným podnikom, ako aj vami uvádzané uznesenie. Predloženie materiálu na rokovanie vlády predpokladáme do 30. júna a Fond národného majetku bude potom môcť pristúpiť k vyplácaniu finančných úhrad jednotlivým obciam. Takže, ak sa obce dožadujú týchto zdrojov, musia počkať, lebo loptička je na ich strane ihriska. Ďakujem pekne za pozornosť.